b'\n_START_ARTICLE_\nM\xc3\xb6hk\xc3\xb6fantti\n_START_PARAGRAPH_\nM\xc3\xb6hk\xc3\xb6fantti (engl. Heffalump) on fiktiivinen, elefanttia muistuttava olento A. A. Milnen Nalle Puh -tarinoissa. Alkuper\xc3\xa4isiss\xc3\xa4 kirjoissa m\xc3\xb6hk\xc3\xb6fanttia ei koskaan n\xc3\xa4hd\xc3\xa4, mutta my\xc3\xb6hemmiss\xc3\xa4 Disney-elokuvissa otus on esiintynyt._NEWLINE_Milnen kirjoissa Nalle Puh ja Nasu yritt\xc3\xa4v\xc3\xa4t pyydyst\xc3\xa4\xc3\xa4 m\xc3\xb6hk\xc3\xb6fanttia mutta eiv\xc3\xa4t saa sit\xc3\xa4 koskaan ansaan. Vaikka m\xc3\xb6hk\xc3\xb6fanttia ei varsinaisesti n\xc3\xa4hd\xc3\xa4k\xc3\xa4\xc3\xa4n, on Puh-kirjojen kuvittaja E. H. Shepard piirt\xc3\xa4nyt elefanttia muistuttavan m\xc3\xb6hk\xc3\xb6fantin kuvitukseksi lukuun, jossa Puh yritt\xc3\xa4\xc3\xa4 saada unta ja alkaa laskea lampaiden sijasta m\xc3\xb6hk\xc3\xb6fantteja. Kirjojen oikeudet nykyisin omistava Walt Disney Company on sittemmin tehnyt useita animaatioelokuvia, joissa m\xc3\xb6hk\xc3\xb6fantit esiintyv\xc3\xa4t. Vuonna 2005 valmistui elokuva Nalle Puh ja M\xc3\xb6hk\xc3\xb6fantti, jossa esiintyi \xc3\xa4iti\xc3\xa4\xc3\xa4n etsiv\xc3\xa4 m\xc3\xb6hk\xc3\xb6fantin poikanen, Fantti. Elokuvassa se on kiltti olento, ja se yst\xc3\xa4vystyykin Puolen hehtaarin mets\xc3\xa4n asukkaiden kanssa, etenkin Ruun._NEWLINE_TV-sarjan Nalle Puhin uudet seikkailut suomenkielisess\xc3\xa4 dubbauksessa m\xc3\xb6hk\xc3\xb6fantteja kutsuttiin "kanttifanteiksi" (poikkeuksena jakso M\xc3\xb6hk\xc3\xb6fantin ansa), mutta muissa suomennoksissa m\xc3\xb6hk\xc3\xb6fanteiksi.'